Natt til 24. mars 1923 var det kamper mellom spritsmuglere, såkalte «lettere» som ranet spritlaster fra smuglere og politiet på Killingen og Bygdøy sjøbad. Bygdøy hadde rykte som «smuglerland» etter de mange spritlastene som ble satt i land der. To politimenn fra Aker politi, som hadde tatt beslag i spritlasten på Killingen og la ut mot sjøbadet, ble liggende i en båt mellom rivaliserende grupper i over to timer, blødende fra skuddskader, den ene også med knust nesebein etter steinkasting. Politifolkene greide å rømme til en villa i nærheten, der smuglerne forsøkte å bryte seg inn, men politiets forsterkninger kom dem i forkjøpet. Den ene politimannen ble vansiret for livet, og dette såkalte «Letterslaget» vakte stor oppmerksomhet i samtiden.